Príloha č. 2

Vyhodnotenie geodetického monitoringu hlavných vodohospodárskych objektov 
Stabilizačného násypu v údolí Handlovky

Meranie pohybov prekrytia Handlovky a Nepomenovaného potoka
Na prekrytí oboch tokov je v podloží násypu umiestnených po celej dĺžke recipientu 6 indikačných bodov, ktorých polohové a výškové pohyby boli merané od roku 1991 až do roku 2004, trikrát v priebehu každého roka. 
Na základe vyhodnotenia výsledkov meraní bola poverenou organizáciou pre technicko-bezpečnostný dohľad pôvodná druhá kategória stavby Stabilizačného násypu preradená do tretej, s doporučenou frekvenciou meraní jedenkrát v roku. Za uplynulý rok 2005 boli na všetkých šiestich indikačných bodoch prekrytia vykonané výškové merania. Polohové merania sa realizovali iba na výtokovom objekte. Indikačný bod situovaný na najexponovanejšom objekte prekrytia Handlovky v porovnaní v roku 1991 je 7,9 mm. Výškové meranie nepreukázalo výraznejšiu zmenu. Najväčší medziročný pokles vykázal indikačný bod v strede trasy prekrytia. Jeho celkové sadnutie za celé 15-ročné obdobie je 86,7 mm. Táto aktuálna poklesová hodnota je v dostatočnej dištancii od jeho medzného poklesu 186 mm podľa technicko-bezpečnostných kritérií SN.

Meranie priečnych deformácií prekrytého profilu Handlovky a Nepomenovaného potoka
Meranie priečnych deformácií prekrytia oboch tokov sa vykonáva od roku 1992. Meranie sa uskutočňovalo až do roku 2004, 2-krát v priebehu roka. V roku 2005, po prekategorizovaní stavby sa meranie uskutočňuje jedenkrát. Merané boli priečne rozmerové zmeny oceľového potrubia na vybudovaných 48 meracích staniciach vrátane novej lokalizácie dutín medzi pancierom a nosným železobetónom. Následne boli merané teploty panciera a ovzdušia. Každá skupina merania konvergencií podzemných konštrukcií (kruhových pancierov) pozostáva z dvoch meraní. Z jedného merania v základnej polohe a z merania s pootočeným konvergometrom o 90° okolo pozdĺžnej osi. Meranie konvergencií patrí medzi špeciálne geodetické merania a namerané priemery potrubia, resp. ich rozdiely s nultým meraním vykazujú od počiatku neočakávane značne kolísavé rozdiely, ktoré viacnásobne presahujú presnosť konvergometra. Zdôvodnenie nameraných rozdielov vyplýva z nepravidelného rozmiestnenia dutín za pancierom a ich premennej hrúbky. Z doteraz nameraného množstva parametrov a ich štatistického vyhodnotenia sa podarilo definovať a získať informácie, ktoré poskytujú pomerne presný obraz o deformite a aktuálnej únosnosti nosnej konštrukcie prekrytia.
Pre rok 2006 sa odporúča vo vytypovaných staničeniach so zistenými trhlinami potrubia vybudovať najmenej 2 meracie stanice na každom úseku potrubia so zistenými trhlinami. Výpočtom budú stanovené medzné hodnoty deformácie panciera pre každú meraciu stanicu. 
V ďalších rokoch po získaní nových napäťových a deformačných informácií ako aj výsledkoch o medznej krivosti nosnej konštrukcie a meraní lokálnej vertikálnej krivosti, bude program merania priečnych deformácií pancierov korigovaný.

Meranie deformácie povrchu v čele násypu
V súčasnoti sú na všetkých výškových úrovniach v čele vybudovaného násypu v priamkach osadené meračské body situované priečne k pozdĺžnej osi násypu. Pohyby bodov na priamkach boli merané od roku 1986 až do polovice roku 2004. Pri všetkých bodoch bol monitorovaný ich priečny a pozdĺžny pohyb vrátane zmeny ich výšok dvakrát v priebehu roka. Zmeny v polohe a výške bodov boli porovnávané s medznými kritériami. Posledné merania bodov na meracích priamkach vykazujú malú pohybovú aktivitu prevažne v smere k výtokovému objektu.
V ďalšom období bolo odporučené pokračovať v meraní na redukovanom počte bodov v priamkach aj  v počte meraní. Spolu na všetkých štyroch etážach bolo odporučené meranie 22 bodov jedenkrát ročne.

Merania pozdĺžnych vertikálnych deformácií prekrytia.
Na objekte „Prekrytie Handlovky“ bolo inštalované v roku 1991 šesť indikačných bodov s cieľom merania veľkosti ich priestorového pohybu. Každoročne namerané hodnoty vodorovných a zvislých posunov a ich značný odstup od medzných hodnôt nasvedčoval, že nosná konštrukcia prekrytia ako celok bezpečne prenáša zaťaženie od násypu ako aj deformačné pretváranie nosnej konštrukcie. V roku 2001 pri overovaní technického stavu korózie potrubia bola zistená prvá priečna trhlina na dne potrubia na zvarovom styku dvoch sekcií. V roku 2004 bolo zistené už 14 pozícii s výskytom podobných trhlinových porúch. Trhliny majú viacero spoločných znakov. Ich dĺžka, šírka, symetrický výskyt na dne ľavého i pravého potrubia poukazuje na príčinu ich vzniku. Je to nerovnomerné lokálne sadanie líniovej konštrukcie v pozdĺžnom smere. 
Pretože oceľové potrubie a železobetónový nosný truhlík v prekrytí toku bez vzájomného statického prepojenia tvoria spoločný deformačný celok, vznik trhlín na vnútornom tenkom plášti umožňuje výpočtom určiť nasledovné dôležité veličiny :
-	medznú deformáciu nosnej konštrukcie
-	minimálny polomer pozdĺžneho vertikálneho zakrivenia konštrukcie
-	lokalizáciu budúcich možných deformácii
-	čas ukončenia vertikálneho deformačného procesu líniového objektu
Vypočítané medzné veličiny budú každoročne porovnávané so skutočnými aktuálnymi pretvoreniami konštrukcie. Frekvencia meraní vyplynie z porovnania aktuálnych vertikálnych krivostí konštrukcie s ich medznými hodnotami. Predpokladá sa raz ročne.